CELEX: 
Language: hr
Date: 2018-06-06 00:00:00
Title: DELEGIRANA ODLUKA KOMISIJE (EU) …/… o izmjeni Priloga III. Odluci br. 466/2014/EU Europskog parlamenta i Vijeća kojom se dodjeljuje jamstvo EU-a Europskoj investicijskoj banci protiv gubitaka u okviru financijskih operacija kojima se podržavaju ulagački projekti izvan Unije, u pogledu Irana

OBRAZLOŽENJE
            
            
               1.KONTEKST DELEGIRANOG AKTA
            
            
               Sklapanjem i provedbom Zajedničkog sveobuhvatnog akcijskog plana (ZSAP) o nuklearnom programu Irana otvoren je put za obnovu odnosa između EU-a i Irana. Suradnja između EU-a i Irana temelji se na punoj i kontinuiranoj provedbi ZSAP-a (sklopljenog 14 srpnja 2015.) od strane Irana i ostalih stranaka (Europska unija, Francuska, Njemačka, Ujedinjena Kraljevina, Sjedinjene Američke Države, Rusija i Kina). Međunarodna agencija za atomsku energiju (IAEA) redovito provjerava usklađenost Irana sa ZSAP-om te je objavila deset izvješća (posljednje od 22. veljače 2018.) u kojima se potvrđuje da Iran poštuje svoje obveze u vezi s nuklearnim pitanjima.
            
            
               Dana 14. studenoga 2016. Vijeće za vanjske poslove već je pozdravilo „mogućnost proširivanja mandata Europske investicijske banke (EIB) za kreditiranje trećih zemalja na Iran”.
            
            
               Prijedlogom Komisije od 14. rujna 2016. predložene su izmjene postojeće odluke o mandatu za vanjsko kreditiranje (ELM) u nekoliko područja. Jedna je od predloženih izmjena bila uvrštenje Irana na popis potencijalno prihvatljivih zemalja. U ožujku 2018. Europski parlament i Vijeće konačno su donijeli izmijenjenu odluku ELM, koja je stupila na snagu u travnju 2018. (Odluka (EU) 2018/412). S uvrštenjem Irana na popis potencijalno prihvatljivih zemalja Komisija je ovlaštena donijeti delegirani akt kako bi Iran postao prihvatljiv na temelju ELM-a njegovim uvrštenjem na popis prihvatljivih zemalja.
            
            
               Unatoč odluci SAD-a da se povuče iz ZSAP-a, EU nastavlja ostvarivati svoje političke i gospodarske interese u Iranu, koji se temelje na punoj i učinkovitoj provedbi nuklearnog sporazuma. 
            
            
               Nakon što su šefovi država ili vlada na sastanku u Sofiji 16. svibnja 2018. navečer jednoglasno poduprli prijedlog predsjednika Junckera i visoke predstavnice/potpredsjednice Federice Mogherini, Komisija je 18. svibnja 2018. započela proces savjetovanja sa stručnjacima koje su imenovale sve države članice, čime je stvoren temelj za donošenje ovog delegiranog akta. Neovisno o daljnjoj ocjeni operativnih preduvjeta i odlukama upravljačkih tijela EIB-a te napretku koji Iran ostvari u usklađivanju s primjenjivim okvirima u području sprečavanja pranja novca i financiranja terorizma, delegiranim će se aktom, kada stupi na snagu, osigurati proračunsko jamstvo EU-a za potencijalno financiranje aktivnosti u Iranu u okviru mandata za vanjsko kreditiranje ako i kada upravljačka tijela EIB-a donesu odluku o provedbi takvih aktivnosti financiranja. Na pojedinačne financijske operacije i projekte primjenjivat će se sva mjerodavna pravila i postupci. Ova odluka ne predstavlja obvezu EIB-a da pruži potporu projektima u Iranu, što je u nadležnosti upravljačkih tijela EIB-a. 
            
            
            
               2.Ocjena stanja u području gospodarstva, socijalnih pitanja, okoliša i politike u Iranu
            
            
               Politički kontekst
            
            
               Odnosi između EU-a i Irana temelje se na sljedećim načelima:
            
            
               ·Osiguravanje i podupiranje pune provedbe ZSAP-a u cilju dodatnog poboljšanja i produbljenja bilateralne suradnje.
            
            
               ·Razvoj odnosa suradnje u područjima od zajedničkog interesa kojima se promiče gospodarski razvoj, poštovanje ljudskih prava, napredak i dobrobit građana Irana i EU-a. To uključuje suradnju u području energetike, zaštite okoliša, migracija, opojnih droga, humanitarne pomoći, prometa, civilne zaštite, znanosti, obrazovanja i kulture.
            
            
               ·Promicanje mira, sigurnosti i stabilnosti u regiji te mirnog rješavanja regionalnih sukoba dijalogom i suradnjom.
            
            
               Visoka predstavnica EU-a/potpredsjednica Komisije Federica Mogherini posjetila je Iran 16. travnja 2016. zajedno sa sedam drugih povjerenika i s ministrom vanjskih poslova Irana Mohammadom Javadom Zarifom objavila zajedničku izjavu o postupnom početku suradnje između EU-a i Irana u raznim područjima i sektorima. Suradnja trenutačno obuhvaća razgovore o gospodarskim i trgovinskim temama i ulaganjima, suradnju u području obrazovanja i znanosti, razmjene stručnjaka za okoliš i klimu te rasprave o humanitarnim pitanjima i ljudskim pravima. Zasada zajednička izjava čini temelj programa bilateralne suradnje, a Vijeće za vanjske poslove potvrdilo ju je 14. studenoga 2016.
            
            
               Otkada je prvi put izabran 2013. predsjednik Rouhani uspio je pokrenuti gospodarske reforme i uvesti nove fiskalne politike. Te su se reforme sada našle pod pritiskom, djelomično zbog nedavne odluke SAD-a o povlačenju iz ZSAP-a.  Općenito gledajući, iranska je vlada u cijelosti ispunila svoje obveze u vezi s nuklearnim pitanjima na temelju ZSAP-a, ali je jasno izrazila želju da se i ostale stranke ZSAP-a pridržavaju sporazuma u skladu s njezinim legitimnim gospodarskim očekivanjima. EU će nastojati pronaći način da zaštiti svoje legitimne gospodarske interese i poveća gospodarske koristi za iranski narod.  
            
            
               Stanje ljudskih prava i demokracije u Iranu i dalje izaziva zabrinutost u EU-u, posebice primjena smrtne kazne, prava vjerskih i etničkih manjina te žena i ženske djece. U Iranu je zatočeno više Europljana s dvojnim državljanstvom i uskraćena im je konzularna pomoć jer Iran ne priznaje dvojno državljanstvo.  EU i Iran održavaju redovite rasprave o ljudskim pravima u okviru dijaloga na visokoj razini koji se održava dvaput godišnje. EU podupire i godišnju rezoluciju Opće skupštine UN-a o stanju ljudskih prava u Iranu. Osim toga, Iran sudjeluje u univerzalnom periodičkom pregledu stanja ljudskih prava.
            
            
               Prema tome, iako je ZSAP pod velikim pritiskom, EU je odlučan nastaviti poštovati sporazum dok god to čini Iran. Umjerena vlada predsjednika Rouhanija i njegove gospodarske politike zaslužuju potporu i mogli bi Iran učiniti stabilnijom i predvidljivijom zemljom, među ostalim i u regionalnim okvirima. Gospodarska suradnja EU-a i Irana od zajedničkog je interesa. EU je prije sankcija bio prvi trgovinski partner Irana.
            
            
               Ocjena gospodarske i socijalne situacije
            
         
         
            
               Kontekst i gospodarski rezultati prije 2016.
            
            
               Iran je drugo najveće gospodarstvo Bliskog istoka, iza Saudijske Arabije, i druga najmnogoljudnija zemlja regije, iza Egipta, s procijenjenim bruto domaćim proizvodom (BDP) od oko 406 milijardi USD i 80 milijuna stanovnika u 2017. Na temelju bruto nacionalnog dohotka (BND) po glavi stanovnika koji je u 2016. dosegao 5 470 USD (metoda Atlas) Iran je prema klasifikaciji Svjetske banke zemlja s višim srednjim dohotkom. Iran je drugi u svijetu prema zalihama prirodnog plina i četvrti prema dokazanim zalihama sirove nafte te je član Organizacije zemalja izvoznica nafte (OPEC). 
            
            
               Iran je oko 2000. počeo otvarati svoje gospodarstvo prema ostatku svijeta liberalizacijom trgovine, ukidanjem deviznih ograničenja i privlačenjem izravnih stranih ulaganja. Iran je stekao status promatrača pri Svjetskoj trgovinskoj organizaciji (WTO) te želi postati njezin član. S povećanjem prihoda od izvoza njegova se vanjska pozicija poboljšala, što je na kraju rezultiralo stvaranjem velikih međunarodnih rezervi i niskim udjelom vanjskog duga u BDP-u. Rast BDP-a u prvom desetljeću ovog stoljeća ubrzao se na oko 6 % godišnje, a u 2011. BND po glavi stanovnika dosegao je 7 700 USD. Prema podacima Svjetske banke razine siromaštva u razdoblju 2009.–2013. pale su sa 15 % na 9 %, djelomično zbog velikog programa gotovinskih transfera, ali nema službene granice siromaštva ni službenih podataka. Iran zauzima 69. mjesto prema UN-ovu indeksu ljudskog razvoja. 
            
            
               Ekspanzivne politike, uključujući skupe programe socijalne pomoći i stanovanja u razdoblju 2006.–2014., dovele su do velikog proračunskog deficita koji je financiran uz pomoć središnje banke i vladinim zaduživanjem kod banaka. Te su politike bile jedan od čimbenika koji su doveli do dugotrajnih poremećaja u financijskom sektoru i rezultirale su velikim udjelom loših kredita banaka, niskom likvidnošću, visokim kamatnim stopama i nedostatkom kredita za privatna ulaganja. Uvođenjem strožih sankcija 2012. izvoz nafte se prepolovio, a pad javnih prihoda od nafte pogoršao je već ionako znatno narušeno stanje u gospodarstvu. 
            
            
               Stope inflacije posljednjih 30 godina većinom su se kretale između 10 % i 25 %, a 2013. dosegnule su vrhunac premašivši 40 %, uz snažnu deprecijaciju riala. S padom BDP-a za 6 % u 2012. (– 1,7 % u 2013.) i realni BDP po glavi stanovnika bilježi pad te je do 2014. pao na 5 400 USD, mjereno prema paritetu kupovne moći. S povratkom stabilnijih gospodarskih politika nakon izbora novog predsjednika 2014. središnja banka uspjela je smanjiti stopu inflacije i usporiti deprecijaciju valute, ali stopa nezaposlenosti porasla je sa 10,6 % u 2014. na 11,7 % u 2015.
            
            
               Pregovori o sporazumu o trgovini i suradnji između EU-a i Irana (TCA) na čekanju su od kolovoza 2005., kada je Iran započeo intenzivnije nuklearne aktivnosti. Europska komisija uvela je trgovinska ograničenja 2007. Te su sankcije proširene 2010. i dodatno postrožene 2012. opsežnim ograničenjima na sve financijske transakcije i trgovinu naftnim proizvodima i povezana ulaganja. Svjetska banka prestala je s kreditiranjem Irana 2005. i trenutačno nema strategiju pomoći za Iran. Međunarodna financijska korporacija (IFC) zatvorila je ranija ulaganja do 2005., ali Međunarodni monetarni fond provodi godišnje preglede na temelju članka IV.
            
            
               Gospodarski rezultati nakon 2016.
            
            
               Glavne kratkoročne koristi Zajedničkog sveobuhvatnog akcijskog plana (ZSAP) i ukidanja sankcija EU-a nakon 16. siječnja 2016. za Iran uključuju ponovno povezivanje financijskog sustava (posebice na SWIFT), pristup zamrznutoj imovini i tehnologiji, povećanje obujma trgovine (izvoz nafte i smanjeni troškovi prijevoza) i strana ulaganja. Preostale sankcije na američki dolar i zabrinutost međunarodnih banaka zbog mogućih negativnih posljedica za odnose s američkim bankama spriječile su sklapanje niza poslova u okviru ZSAP-a čak i za vrijeme Obamine administracije. 
            
            
               Realni BDP snažno je porastao nakon ukidanja sankcija, ali za povećanje srednjoročnog rasta bit će potrebno provesti značajne reforme. Zbog iznimnog povećanja proizvodnje i izvoza nafte realni BDP porastao je u 2016. na 12,5 %, ali se očekuje da će se u razdoblju 2017.–2018. (iranska godina počinje 20. ožujka) rast vratiti na umjerenih 4,3 % jer su daljnja povećanja proizvodnje nafte ograničena. U razdoblju 2017.–2018. oporavak se proširio i izvan naftnog sektora, potpomognut povoljnim fiskalnim i monetarnim politikama i oporavkom građevinarstva i uslužnih djelatnosti. Očekuje se da će se rast realnog BDP-a dodatno usporiti na 4 % u razdoblju 2018.–2019. sa stabilizacijom proizvodnje nafte u skladu s OPEC-ovom gornjom granicom za Iran. 
            
            
               Fiskalni deficit ostao je u razdoblju 2016.–2017. na umjerenih 2,3 % BDP-a te se očekuje da će se u razdoblju 2018.–2019. smanjiti na 1,4 % (uz pretpostavku nepromijenjenih cijena nafte). Fiskalnom politikom želi se postići postupna konsolidacija i smanjiti ovisnost javnih prihoda o nafti do 2022. sa sadašnjih 33 % tekućih rashoda na 20 %, uglavnom povećanom naplatom PDV-a. Fiskalni izazovi uključuju nedjelotvornost u izvršenju proračuna i kontroli rashoda te nedostatna proračunska pravila i postupke koji ne omogućuju transparentno i sveobuhvatno planiranje proračuna, zbog čega postoji vjerojatnost da će fiskalni rizici ostati neprikazani. 
            
            
               Očekuje se da će u srednjoročnom razdoblju fiskalni rashodi porasti kako bi se izvršila rastuća plaćanja kamata za povećani javni dug, izvršila dokapitalizacija javnih banaka te podmirile obveze za socijalnu sigurnost. Rizik daljnjeg akumuliranja dugova i dalje je visok. 
            
            
               Stopa nezaposlenosti u srednjoročnom razdoblju vjerojatno će ostati blizu 12 %. Nezaposlenost je znatno viša među mladima i ženama, a tempo otvaranja radnih mjesta zaostaje za ubrzanim rastom broja novih tražitelja zaposlenja koji dolaze na tržište rada. 
            
            
               Stopa inflacije u razdoblju 2017.–2018. u prosjeku je iznosila 9,9 % zahvaljujući umjerenim cijenama hrane i stabilnim reguliranim cijenama. Očekuje se da će inflacija u razdoblju 2018.–2019. porasti na12 % zbog sekundarnih učinaka deprecijacije deviznog tečaja. Iranski rial djelomično je vezan uz američki dolar (službeni tečaj), a djelomično se njime slobodno trguje na tržištu (zakonito). Od kraja 2017. iranska je valuta izgubila više od trećine svoje vrijednosti u odnosu na američki dolar i druge inozemne valute. Većina analitičara slaže se s iranskom središnjom bankom da ubrzana deprecijacija nije posljedica slabih temeljnih ekonomskih značajki (stabilna stopa inflacije, suficit tekućeg računa, dostatne devizne pričuve). Ograničeni pristup deviznim rezervama izvan zemlje uz znatan odljev kapitala – djelomično povezan s ranijim sankcijama, a djelomično s kupnjom imovine u inozemstvu zbog brige za sigurnost  – povećali su vanjsku ranjivost. 
            
            
               Strah zbog vraćanja američkih sankcija i nedostatak povjerenja u iranski bankarski sustav postali su snažni pokretači deprecijacije valute. Kao odgovor na nagli pad valute u travnju 2018. vlada je uvela ograničenja na držanje američkih dolara, zabranila svako trgovanje valutom izvan ovlaštenih mjenjačnica i dopustila trgovanje samo prema novom jedinstvenom službenom tečaju od 42 000 riala (u odnosu na ranijih 37 000). 
            
            
               Napredak reformi u financijskom sektoru
            
            
               Reforma bankarskog sektora i dalje jedan od gorućih izazova. Nagomilani zaostaci u plaćanju državnih obveza, izloženost stagnirajućem sektoru nekretnina, nekontrolirane i rascjepkane financijske institucije te loše upravljanje rizikom rezultirali su nedostatkom kapitala i visokim kamatnim stopama u bankarskom sektoru, što predstavlja veliku prepreku za privatna ulaganja. 
            
            
               Središnja banka procjenjuje da će trošak nužne dokapitalizacije, rješavanja problema loših kredita i restrukturiranja sektora (uključujući nebankarske kreditne institucije) iznositi 30 % BDP-a. Planom središnje banke za reformu financijskog sektora financijske aktivnosti niza utjecajnih klerikalnih organizacija već se stavljaju pod nadzor središnje banke, navodno uz potporu Vijeća sigurnosti. U nacrtu zakona o bankama, koji je poslan u parlament krajem 2017., navodi se plan za posrnule banke, ažuriraju bankarski propisi, stvaraju temelji za primjenu međunarodnih standarda financijskog izvještavanja i upravljanja rizicima u iranskim bankama te uvode blaži uvjeti za osnivanje stranih banaka u Iranu. Te se reforme nadopunjuju reformama predloženima u nacrtu zakona o središnjoj banci, koji je također još uvijek na raspravi u parlamentu, kojima bi se ojačale nadzorne ovlasti i neovisnost središnje banke te naglasak njezina zakonskog mandata stavio na očuvanje niske stope inflacije. Oba zakona poboljšala bi transparentnost izvještavanja poslovnih banaka i nadzor nad njima, što je potrebno i za poboljšanje režima sprečavanja pranja novca i borbe protiv financiranja terorizma (SPNFT).
            
            
               Općenito gledajući, kada je riječ o sprečavanju pranja novca i borbi protiv financiranja terorizma, Radna skupina za financijsko djelovanje (FATF) dogovorila je s Iranom akcijski plan koji je i dalje u fazi provedbe u Iranu. Nakon što je Iran pristao na provedbu akcijskog plana, FATF je suspendirao zahtjev za protumjere – koji je prije toga bio na snazi – do lipnja 2018. Iranski parlament trenutačno preispituje neke ključne dijelove zakonodavstva o SPNFT-u koje se zahtijeva u akcijskom planu. Napredak u ovom području i svim aspektima akcijskog plana razmatrat će se na sljedećem sastanku FATF-a u lipnju 2018. Iran se osim toga nalazi na popisu visokorizičnih trećih zemalja u smislu SPNFT-a, koji je Europska komisija donijela 14. srpnja 2016. i koji je općenito u skladu sa smjernicama FATF-a
                  1
               . 
            
            
                Napredak u strukturnim reformama 
            
            
               Postojeći okvir gospodarske politike utvrđen je u dokumentu „Vizija 2020.” donesenom 2012. U njemu se predviđa preobrazba Irana iz gospodarstva koje je utemeljeno na dominaciji države (i djelomično pod kontrolom države) u gospodarstvo koje je više tržišno utemeljeno poboljšavanjem poslovnog okruženja i konkurentnosti, moderniziranjem financijskog sektora i privlačenjem izravnih stranih ulaganja.
            
         
         
            
               Iranski parlament odobrio je šesti petogodišnji razvojni plan (za razdoblje od ožujka 2016. do ožujka 2021.) u kojem se kao gospodarski ciljevi utvrđuju prosječni gospodarski rast od 8 %, smanjenje stope nezaposlenosti na 7 %, održavanje stope inflacije ispod 10 %, smanjenje udjela prihoda od nafte u državnom proračunu sa 31,5 % na 22 % te mirovinska reforma. Općenito, u planu se utvrđuje put k fiskalnoj konsolidaciji i održivosti te potvrđuje spremnost da se Iran gospodarski preusmjeri prema jačem privatnom sektoru s ograničenom uključenosti države. 
            
            
               Privatizacija državnih poduzeća visoko je na političkom dnevnom redu od 2006. kada je ustavnom izmjenom omogućena prodaja većine poduzeća u državnom vlasništvu, osim onih u strateškim sektorima kao što su istraživanje i proizvodnja nafte, zračni i pomorski promet. Manjak kapitala iz privatnog sektora, politika podjele dionica radnicima, zadrugama i siromašnima („pravedne dionice”) i utjecaja osobnih interesa povezanih s državom otežali su program privatizacije pokrenut nakon 2005. i 2006. 
            
            
               S obzirom na te čimbenike, u privatizaciji su se dionice u državnim tijelima obično prenosile na kvazidržavne institucije, uključujući mirovinske fondove, vjerske zaklade i trgovačka društva u vlasništvu Iranske revolucionarne garde (IRGC) – situacija koja ugrožava buduća partnerstva sa stranim poduzećima s obzirom na to da su poduzeća u vlasništvu IRGC-a i dalje na crnoj listi.
            
            
               Unatoč brojnom i dobro obrazovanom radno sposobnom stanovništvu, ishodi na tržištu rada su slabi. Prema međunarodnim standardima stopa sudjelovanja na tržištu rada je niska (40 %), a nezaposlenost se tijekom posljednjih 30 godina kretala na oko 11 %. Stopa sudjelovanja žena na tržištu rada vrlo je niska (17 %), dok bi stopa nezaposlenosti žena mogla premašiti 20 %. 
            
            
               S obzirom na naglo povećanje udjela mladih u stanovništvu, visoka stopa nezaposlenosti mladih (30 %) predstavlja velik izazov. Strukturna uska grla koja otežavaju razvoj privatnog sektora uzrok su niskih stopa otvaranja radnih mjesta i sprečavaju apsorbiranje novih tražitelja zaposlenja na tržištu. Strogi propisi u području otpuštanja, slaba veza između produktivnosti i plaća te neusklađenosti vještina otežavaju funkcioniranje tržišta rada na strani ponude.  
            
            
               Iransko gospodarstvo općenito ima veliki potencijal te gospodarske institucije pokazuju ohrabrujuće namjere u pogledu reformi, ali se pritom suočavaju sa znatnim preprekama koje proizlaze iz netransparentnog političkog gospodarstva. Kako bi se u potpunosti iskoristile mogućnosti koje predstavlja ZSAP, vlada Irana trebala bi nastaviti reforme i restrukturiranje financijskog i bankarskog sektora, preobrazbu javnog sektora, uključujući poduzeća u vlasništvu države i polujavna poduzeća, te prilagodbu sustava socijalne skrbi na fiskalno održiv način. 
            
            
               Najnoviji petogodišnji razvojni plan ne utvrđuje samo put k fiskalnoj održivosti već i potvrđuje spremnost za gospodarsko preusmjeravanje prema jačem privatnom sektoru s ograničenom uključenosti države. U isto vrijeme, nevladine političke snage u Iranu čine se dovoljno utjecajnima da dijelove gospodarstva drže izvan kontrole države i otežavaju vladine reforme kao i razvoj istinski privatnog sektora te narušavaju tržišno natjecanje u gospodarstvu. 
            
            
               Smanjenje utjecaja polujavnih subjekata (revolucionarna garda, nelicencirane klerikalne financijske organizacije) u gospodarstvu bit će ključno za povećanje učinkovitosti, transparentnosti i sudjelovanja privatnih ulagača. Predanost vlade reformi uloge države i smanjenju opsega i utjecaja kvazi javnog sektora čini se iskrena, uzimajući u obzir da vlada može postići svoje glavne ciljeve politika u pogledu makroekonomske stabilnosti, gospodarskog rasta i smanjenja nezaposlenosti samo uz jači privatni sektor. 
            
            
               Za gospodarstvo EU-a otvaranje iranskog gospodarstva i njegova moguća preobrazba nude znatne mogućnosti za ulaganja i izvoz, no isto tako i za potporu društveno-ekonomskoj stabilnosti u regiji. Uzimajući u obzir obveze preuzete u ZSAP-u i važan potencijal gospodarskih odnosa EU-a i Irana, EIB bi mogao podržati gospodarsko preusmjeravanje zemlje prema jačanju privatnog sektora na koje su se iranske vlasti obvezale primjerice poboljšanjem pristupa financiranju za mala i srednja poduzeća. Time bi se moglo olakšati privlačenje moderne tehnologije i posebne mjere u području usluga i poljoprivrede koje mogu imati važnu ulogu u jačanju produktivnosti i dohotka. Takva potpora mogla bi pridonijeti poticanju održivog gospodarskog rasta i smanjenju nezaposlenosti mladih modernizacijom proizvodne infrastrukture i razvojem privatnog sektora. EIB bi mogao razmotriti i pružanje potpore poduzećima koja posluju s iranskim tržištem.
            
            
               Aspekti okoliša
            
            
               Izazovi Irana u području okoliša
            
            
               Nacionalne politike koje je proteklih godina provodio Iran imale su vrlo ozbiljne posljedice za okoliš. Zbog sankcija je povećana potražnja za proširenom infrastrukturom vodnih resursa te sigurnom hranom i energijom. Danas su glavni izazovi Irana u pogledu okoliša sljedeći: nestašica vode, degradacija tla (zbog dezertifikacije i krčenja šuma), energetika (emisije CO2 među najvišima su u svijetu), onečišćenja zraka, gospodarenje otpadom i sve veći gubitak bioraznolikosti. 
            
            
               Opskrba svježom vodom u Iranu pod velikim je pritiskom, 90 % zemlje sušno je ili polusušno, a procjenjuje se da oko dvije trećine padalina ispari prije nego što se njima mogu napuniti rijeke. Stanje se pogoršalo zbog čestih suša i klimatskih promjena. Kriza s vodom takvog je razmjera je da više od 6 000 općina dobiva vodu za piće iz cisterni.
            
            
               U razdoblju nakon revolucije iz 1979. Islamska Republika izdavala je dozvole kojima je omogućila iskapanje tisuća bunara po cijeloj zemlji radi poticanja poljoprivrede.  Stručnjaci smatraju da je to, uz popularan izbor gradnje brana tijekom prethodnih vlada, jedan od glavnih razloga zbog kojih je došlo do smanjenja vodnih resursa.  Tijekom proteklih trideset godina Iran je izgradio 600 brana, u prosjeku 20 brana godišnje. Ne postoji poseban plan za rješavanje te krize s vodom.
            
            
               Urmijsko jezero veliki je prekogranični izazov. Jezero se nalazi u blizini granice s Turskom. Urmijsko jezero proglašeno je močvarnim područjem od međunarodne važnosti na Ramsarskoj konvenciji 1971., a 1976. UNESCO ga je proglasio rezervatom biosfere. Sliv jezera važan je za poljoprivredu regije. Samo jezero stanište je jedinstvenog slanog račića pod nazivom Artemia urmiana, otporne vrste koja može podnositi visoke razine saliniteta. Jezero je stanište i brojnih vrsta gmazova, vodozemaca i sisavaca te pruža važno sezonsko stanište za nekoliko vrsta ptica selica. 
            
            
               Urmijsko jezero, nekada šesto najveće slano jezero na svijetu (površinom dvostruko veće od Luksemburga) posljednjih se 30 godina smanjuje. Tijekom posljednjeg desetljeća smanjilo se za približno 90 %, a kao posljedica smanjenja ostala je slana pustinja koja je uzrok štetne prašine. Predsjednik Hassan Rouhani obvezao se osigurati 5 milijardi USD za oživljavanje Urmijskog jezera tijekom sljedećeg desetljeća. Iran planira crpiti vodu iz Armenije i Gruzije. Voda će se dopremiti iz jezera Sevan u Armeniji i rijeke Kura u Gruziji s pomoću tri crpne stanice koje se nalaze u Iranu.
            
            
               Iako je u članku 50. Ustava Irana propisano sljedeće: „Očuvanje okoliša u kojem sadašnje i buduće generacije imaju pravo na sve blagodati društvenog života smatra se javnom dužnosti u Islamskoj Republici.  Gospodarske i druge aktivnosti koje uključuju onečišćenje okoliša ili uzrokuju nepopravljivu štetu za okoliš zabranjeni su” i postoji određeno zakonodavstvo o okolišu, ne postoji sveobuhvatan nacionalni plan ili strategija za okoliš. Provedba navedenog zakonodavstva o okolišu nije bila jednostavna. Jačanje kapaciteta i resursa za nadzor provedbe, poboljšanje savjetovanja među službama i povećanje kazni moglo bi pomoći poboljšanju provedbe.  
            
            
               Suradnja EU-a i Irana u području okoliša i voda
            
            
               Iran je istaknuo okoliš kao prioritetno područje suradnje s EU-om. U travnju 2016. dvije strane objavile su zajedničku izjavu tijekom sastanka visoke predstavnice/potpredsjednice Komisije Federice Mogherini i povjerenika za okoliš, pomorstvo i ribarstvo Karmenua Velle s potpredsjednicom Irana i ministricom okoliša Masoumeh Ebtekar u Teheranu. U prosincu 2016. potpredsjednica Ebtekar i povjerenik Vella potpisali su administrativne sporazume o okviru za suradnju u pitanjima okoliša.
            
            
               Dogovorena su tri tematska područja rada:
            
         
         
            
               ·kružno gospodarstvo i gospodarenje otpadom,
            
            
               ·industrijske emisije i kvaliteta zraka, 
            
            
               ·gospodarenje vodama, uključujući morski okoliš.
            
            
               Nakon potpisivanja sporazuma suradnja se nastavila na tehničkoj razini. Tehnički sastanci na kojima su sudjelovali stručnjaci iz EU-a i Irana održali su se u studenome 2017. u Teheranu. Sastanke su organizirali iransko ministarstvo za okoliš u bliskoj suradnji s povezanim ministarstvima. 
            
            
               Nakon sastanaka u studenome 2017. izrađena je studija za utvrđivanje opsega buduće suradnje u cilju izrade plana suradnje. Za to će biti potrebna daljnji razgovori s iranskim partnerima.
            
            
               Prijedlog Instrumenta za partnerstvo (Instrument za političku podršku) podupire provedbu okvira za suradnju u području okoliša. 
            
            
               U travnju 2017. Vijeće je ovlastilo Komisiju za pregovore o memorandumu o razumijevanju između EU-a i Irana u pogledu suradnje u području klimatskih promjena.
            
            
               EIB bi mogao razmotriti i preuzimanje uloge u rješavanju izazova Irana u području okoliša ulaganjima u područja kao što su energija iz obnovljivih izvora, energetska učinkovitost i ublažavanje klimatskih promjena i prilagodba tim promjenama, pružanje potrebnih financijskih sredstava kao i ključne tehničke pomoći i znanja potrebnih za odgovaranje na prethodno opisane izazove i ambicije.
            
            
            
               3.
                     SAVJETOVANJA PRIJE DONOŠENJA AKTA
            
            
               Komisija se savjetovala sa stručnjacima iz država članica na sastanku 28. svibnja 2018. održanom u skladu s Međuinstitucijskim sporazumom o boljoj izradi zakonodavstva od 13. travnja 2016. i postupkom koji se u njemu opisuje u pogledu pripreme delegiranih akata
                  2
               . Kako je previđeno u tom sporazumu, i Europski parlament i Vijeće poslali su stručnjake. Prisustvovao je i EIB.
            
            
               Za vrijeme savjetovanja sa stručnjacima iz država članica podsjetilo se da će Europska investicijska banka nastaviti primjenjivati odgovarajuće politike i postupke za zaštitu svojeg integriteta te povjerenja u banku.
            
            
               4.PRAVNI ELEMENTI DELEGIRANOG AKTA
            
            
               Cilj je ove Delegirane odluke Komisije izmijeniti Prilog III. Odluci 466/2014/EU dodavanjem Irana na popis prihvatljivih zemalja za EIB-ove operacije financiranja pokrivene jamstvom EU-a.
            
            
               DELEGIRANA ODLUKA KOMISIJE (EU) …/…
            
            
               оd 6.6.2018.
            
            
               o izmjeni Priloga III. Odluci br. 466/2014/EU Europskog parlamenta i Vijeća kojom se dodjeljuje jamstvo EU-a Europskoj investicijskoj banci protiv gubitaka u okviru financijskih operacija kojima se podržavaju ulagački projekti izvan Unije, u pogledu Irana
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Odluku br. 466/2014/EU Europskog parlamenta i Vijeća od 16. travnja 2014. kojom se dodjeljuje jamstvo EU-a Europskoj investicijskoj banci protiv gubitaka u okviru financijskih operacija kojima se podržavaju ulagački projekti izvan Unije
                  3
               , a posebno njezin članak 4. stavak 2.,
            
         
         
            
               budući da:
            
            
               (1)Od donošenja Odluke br. 466/2014/EU ostvaren je znatan napredak u području gospodarstva, socijalnih pitanja, okoliša i politike u Iranu.
            
            
               (2)Vijeće je u studenome 2016. pozdravilo mogućnost proširenja mandata Europske investicijske banke za vanjsko kreditiranje na Iran.
            
            
               (3)Odlukom (EU) 2018/412 Europskog parlamenta i Vijeća od 14. ožujka 2018.o izmjeni Odluke br. 466/2014/EU
                  4
                Iran je dodan na popis potencijalno prihvatljivih regija i zemalja u Prilogu II. toj Odluci.
            
            
               (4)Konkretne mjere koje Iran poduzme u smislu poštovanja općih temeljnih sloboda, vladavine prava i ljudskih prava i dalje će biti ključne za oblikovanje buduće politike Unije prema Iranu.
            
            
               (5)Europska investicijska banka nastavit će primjenjivati odgovarajuće politike i postupke za zaštitu svojeg integriteta te povjerenja u banku.
            
            
               (6)Stoga je Komisija uz sudjelovanje Europske službe za vanjsko djelovanje procijenila da ukupno stanje u području gospodarstva, socijalnih pitanja, okoliša i politike omogućuje da se Iran uvrsti u Prilog III. Odluci br. 466/2014/EU u kojem je naveden popis prihvatljivih regija i zemalja za EIB-ovo financiranje u okviru jamstva Unije.
            
            
               (7)Odluku br. 466/2014/EU trebalo bi stoga na odgovarajući način izmijeniti,
            
            
               DONIJELA JE OVU ODLUKU: 
            
            
               Članak 1.
            
            
               U točki C podtočki 2. Priloga III. Odluci br. 466/2014/EU, riječi:
            
            
               „Bangladeš, Butan, Kambodža, Kina, Indija, Indonezija, Irak, Laos, Malezija, Maldivi, Mongolija, Mjanmar/Burma, Nepal, Pakistan, Filipini, Šri Lanka, Tajland, Vijetnam, Jemen”
            
            
               zamjenjuju se riječima:
            
            
               „Bangladeš, Butan, Kambodža, Kina, Indija, Indonezija, Iran, Irak, Laos, Malezija, Maldivi, Mongolija, Mjanmar/Burma, Nepal, Pakistan, Filipini, Šri Lanka, Tajland, Vijetnam, Jemen”.
            
            
               Članak 2.
            
            
               Ova Odluka stupa na snagu na dan objave u Službenom listu Europske unije.
            
            
               Sastavljeno u Bruxellesu 6.6.2018.
            
            
               
                     Za Komisiju
                        
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Delegirana uredba Komisije (EU) 2016/1675 o dopuni Direktive (EU) 2015/849 Europskog parlamenta i Vijeća utvrđivanjem visokorizičnih trećih zemalja sa strateškim nedostacima.
               
               
                  
                     (2)
                  
                        SL L 123, 12.5.2016., str. 1.–14.
               
               
                  
                     (3)
                  
                        SL L 135, 8.5.2014., str. 1.–20. 
               
               
                  
                     (4)
                  
                        SL L 76, 19.3.2018., str. 30.–43.